**Povinnosti technika požiarnej ochrany.**

Poskytovať komplexné služby v oblasti ochrany pred požiarmi. Vykonávanie odborných školení, protipožiarnych prehliadok, vypracovávať dokumentácie ochrany pred požiarmi, plniť povinností na úseku požiarnej ochrany, zúčastňovať sa na protipožiarnych kontrolách zo strany štátneho požiarneho dozoru.

Podľa § 9 ods. 2 zákona č. 314/2001 Z. z. o ochrane pred požiarmi v znení neskorších predpisov zabezpečovať:

* vykonávanie preventívnych protipožiarnych prehliadok,
* určovanie miest so zvýšeným nebezpečenstvom vzniku požiaru a počtu členov protipožiarnych hliadok,
* vykonávanie školenia o ochrane pred požiarmi a odbornej prípravy protipožiarnych hliadok,
* vypracúvanie, vedenie a udržiavanie dokumentácie ochrany pred požiarmi v súlade so skutočným stavom,
* určovanie požiadaviek na protipožiarnu bezpečnosť pri užívaní stavby a pri zmene v užívaní stavby,
* organizovanie a vyhodnocovanie cvičných požiarnych poplachov.

**Preventívne protipožiarne prehliadky:**

Vykonávanie preventívnych protipožiarnych prehliadok v priestoroch právnickej osoby v zmysle §14 vyhl. MVSR č. 121/2002 Z. z. o požiarnej prevencii v znení neskorších predpisov sa vykonávajú technikom požiarnej ochrany v týchto lehotách:

* každých 12 mesiacov v obytných domoch a v objektoch a v priestoroch, v ktorých sú len občasné pracovné miesta, v ktorých nie je zamestnanec pravidelne viazaný a kde sa zdržiava len občas v niekoľkodňových intervaloch, obvykle len na účely kontroly, údržby alebo opravy,
* každých 6 mesiacov v objektoch a v priestoroch, v ktorých sa vykonáva len administratívna činnosť,
* každé 3 mesiace v ostatných objektoch alebo v priestoroch právnickej osoby alebo podnikajúcej fyzickej osoby, ak jej štatutárny orgán alebo zodpovedný zástupca so zreteľom na nebezpečenstvo vzniku požiaru v týchto objektoch alebo priestoroch neurčí kratšiu lehotu,

**Obsahom preventívnej protipožiarnej prehliadky je kontrola:**

* organizačného zabezpečenia ochrany pred požiarmi na pracoviskách,
* porovnania skutočného stavu s dokumentáciou ochrany pred požiarmi,
* stavebného riešenia objektov, najmä z prevádzkového hľadiska,
* zariadení pre protipožiarny zásah,
* trvalej voľnosti únikových ciest, požiarny technik,
* výroby a skladovania horľavých látok a manipulácie s nimi,
* funkčnosti požiarnotechnických zariadení a požiarnych vodovodov,
* prevádzkovania a stavu technických zariadení a technologických zariadení,
* označenia a vybavenia pracovísk a priestorov príslušnými príkazmi, zákazmi a pokynmi.

**Miesta so zvýšeným nebezpečenstvom vzniku požiaru**

Určovanie miest so zvýšeným nebezpečenstvom vzniku požiaru a počtu členov protipožiarnych hliadok na týchto pracoviskách ako aj vykonávanie odbornej prípravy protipožiarnej hliadky.

**Školenia o ochrane pred požiarmi**

Školenie o ochrane pred požiarmi sa vykonáva:

* vstupné školenie novoprijatých zamestnancov,
* odbornú prípravu protipožiarnej asistenčnej hliadky,
* raz za 24 mesiacov pre vedúcich zamestnancov a ostatných zamestnancov s prístupom k PC, prostredníctvo e-learningu,
* raz za 24 mesiacov ostatných zamestnancov prezenčnou formou v jednotlivých objektoch spoločnosti,
* raz za 12 mesiacov pre osoby zabezpečujúce ochranu pred požiarmi v mimopracovnom čase,
* raz za 12 mesiacov vykonávanie odbornej prípravy protipožiarnej hliadky pracoviska.

**Dokumentácia požiarnej ochrany**

Dokumentáciu ochrany pred požiarmi tvorí:

* požiarna identifikačná karta,
* požiarny poriadok pracoviska,
* požiarne poplachové smernice,
* požiarny evakuačný plán,
* grafická časť požiarneho evakuačného plánu,
* požiarna kniha,
* analýza nebezpečenstva vzniku požiaru,
* doklady o kontrole požiarnotechnických zariadení a požiarnych vodovodov,
* údaje o požiaroch, príčinách vzniku požiarov, správy o výsledkoch vykonaných rozborov

a o vykonaných opatreniach na úseku ochrany pred požiarmi,

* dokumentácia o školení zamestnancov o ochrane pred požiarmi,
* dokumentácia o odbornej príprave protipožiarnych hliadok,
* dokumentácia o činnosti hasičskej jednotky,
* riešenie protipožiarnej bezpečnosti stavby v projektovej dokumentácii stavby,
* ďalšie doklady, ak tak ustanovuje osobitný predpis,

**Organizovanie a vyhodnocovanie cvičných požiarnych poplachov**

* CPP sa vykonáva raz za 12 mesiacov

**Ďalej zabezpečovať:**

* zriaďovanie potrebného počtu ohlasovní požiarov a ich označovanie,
* zriaďovanie protipožiarnych hliadok - zriaďuje požiarny technik,
* oznamovanie požiaru Okresnému Riaditeľstvu HaZZ,
* účasť technika PO pri požiarnej kontrole zo strany Okresného Riaditeľstva HaZZ,
* evidenciu všetkých periodických činností (preventívne protipožiarne prehliadky, školenia zamestnancov,
* odborná príprava protipožiarnych hliadok, kontroly hasiacich prístrojov a požiarnych vodovodov, kontroly EZ,
* kontroly EPS, kontroly SHZ,
* označovanie pracoviska zákazovými značkami a značkami požiarnej ochrany.

**Dozerať a participovať pri plnení povinností na úseku ochrany pred požiarmi v oblasti:**

**Dokumentácia**

* zabezpečiť vypracovanie, vedenie a udržiavanie dokumentáciu OPP v súlade so skutočným stavom a potrebou riešenia protipožiarnej bezpečnosti objektov

**Projekt PO (riešenie protipožiarnej bezpečnosti stavby)**

* zabezpečiť, aby sa pri vypracúvaní projektovej dokumentácie stavieb, pri uskutočňovaní stavieb a pri ich užívaní, ako aj pri zmene užívania stavieb riešili a dodržiavali požiadavky protipožiarnej bezpečnosti stavieb (zabezpečiť spracovanie projektu PO, resp. posúdenie protipožiarnej bezpečnosti pri zmene stavby, rekonštrukcii, zmene účelu využitia a pod.)
* zabezpečiť, aby pri zmene užívania stavby nedošlo k zníženiu protipožiarnej bezpečnosti stavby alebo jej časti, bezpečnosti osôb alebo k sťaženiu zásahu hasičských jednotiek

**Miesta, činnosti, čas, podujatia**

* zabezpečiť plnenie opatrení na OPP na miestach so zvýšeným nebezpečenstvom vzniku požiaru, pri činnostiach spojených so zvýšeným nebezpečenstvom vzniku požiaru alebo v čase zvýšeného nebezpečenstva vzniku požiaru, a pri podujatiach, na ktorých sa zúčastňuje väčší počet osôb (činnosťou alebo podujatím)

**Hasiace prístroje**

* zabezpečiť kontrolu opravu, výmenu a značenie hasiacich prístrojov (1x12mes., resp. 1x24mes.)

**Hadicové zariadenia (požiarne vodovody)**

* zabezpečiť kontrolu, opravu a značenie hadicových zariadení a vonkajších požiarnych vodovodov a odstraňovať zistené nedostatky (1x12mes.)

**Technické a technologické zariadenia**

* prevádzkovať technické zariadenie a technologické zariadenie a zabezpečovať vykonávanie pravidelnej údržby a kontroly z hľadiska ich protipožiarnej bezpečnosti a odstraňovať zistené nedostatky podľa pokynov výrobcu a všeobecne záväzného právneho predpisu

**Elektrické zariadenia (EZ)**

* zabezpečiť protokoly o určení vonkajších vplyvov alebo prostredí (vždy pri zmene prostredia v konkrétnom priestore)
* zabezpečiť vykonávanie odborných prehliadok a skúšok EZ a bleskozvodu a odstraňovať zistené nedostatky (tzv. revízie)

**Požiarne uzávery (PU) – dvere, okná, klapky...**

* zabezpečiť akcieschopnosť PU a označovať PU
* zabezpečiť vykonávanie kontroly (1x3mes., 1x6mes., 1x12mes.), preventívnej údržby (1x12mes., resp. podľa prevádzkových pokynov), prehliadky (1x12mes., resp. podľa prevádzkových pokynov, resp. bez zbytočného odkladu po preventívnej údržbe a po oprave) a opráv vrátane prehliadky (bez zbytočného odkladu po zistené poruchy)
* zabezpečiť vedenie záznamov o údržbe, prehliadkach, kontrolách, zistených a odstránených poruchách a opravách PU
* viesť sprievodnú dokumentáciu PU (certifikát, prevádzkové pokyny výrobcu, prevádzkový denník)
* zabezpečiť preukázateľne školenie osoby zodpovednej za údržbu PU výrobcom PU. Alebo, ak výrobca PU nevykonáva školenie osoby zodpovednej za údržbu PU, zabezpečiť preukázateľne oboznámenie osoby zodpovednej za údržbu PU s prevádzkovými pokynmi

**Komíny**

* zabezpečiť pravidelné kontroly a čistenia komínov (1x2mes, 1x4mes., 1x6mes., 1x12mes.)
* zabezpečiť preskúšania komínov (v prípade pripojenia nového spotrebiča na komín, resp. zámena starého za nový spotrebič, príp. zmena typu spotrebiča)

**Zariadenie na odvod tepla a splodín horenia**

* zabezpečiť vykonávanie pravidelnej kontroly najmenej raz za 12mes., ak výrobca, distribútor alebo dovozca neurčil kratšiu lehotu a odstraňovať zistené nedostatky
* viesť sprievodnú dokumentáciu (osvedčenie o výrobku, prevádzkové pokyny, prevádzkový denník)
* zabezpečiť údržbu zariadenia určenými osobami

**Elektrická požiarna signalizácia (EPS)**

* zabezpečiť vykonávanie kontrol EPS (denne, mesačne, štvrťročne, ročne) a odstraňovať zistené nedostatky
* zabezpečiť vykonanie ročnej kontroly pri odovzdaní EPS do prevádzky
* zabezpečiť vedenie sprievodnej dokumentácie EPS
* zabezpečiť trvalú prevádzku EPS pracovníkom, ktorý je zaškolený výrobcom alebo právnickou osobou, ktorá má na túto činnosť oprávnenie
* zabezpečiť poučenie pracovníkov (obsluhy) na obsluhu EPS a zaškolenie na denné, mesačné a štvrťročné kontroly
* zabezpečiť riadne vedenie prevádzkovej knihy
* zabezpečiť náhradné opatrenia z hľadiska zabezpečenia požiarnej ochrany stavby, ak EPS nie je akcieschopná

**Stabilné hasiace zariadenie (SHZ)**

* zabezpečiť vykonávanie kontrol SHZ (denne, týždenne, mesačne, štvrťročne, polročne, ročne) a odstraňovať zistené nedostatky
* zabezpečiť kontrolnú prehliadku a skúšku funkčnosti SHZ (po každom uvedení SHZ do činnosti a po oprave alebo po skúške stabilnej tlakovej nádoby). Skúška funkčnosti musí byť vykonaná za prítomnosti orgánu vykonávajúceho štátny požiarny dozor (ŠPD)
* zabezpečiť údržbu (bežná a prevádzková) a opravy SHZ
* určiť osobu zodpovednú za prevádzkovanie SHZ, osobu poverenú údržbou SHZ a osobu poverenú obsluhou SHZ a zabezpečiť preukázateľné zaškolenie týchto osôb výrobcom, jeho splnomocneným zástupcom alebo fyzickou osobou s osobitným oprávnením na inštalovanie a opravy SHZ
* zabezpečiť riadne vedenie prevádzkového denníka
* zabezpečiť vedenie sprievodnej dokumentácie SHZ v štátnom jazyku
* označovať jednotlivé časti SHZ a strojovňu SHZ
* v čase dočasnej nefunkčnosti SHZ vykonať bez zbytočného odkladu náhradné opatrenia na zabezpečenie chráneného priestoru, ktoré prerokuje s orgánom vykonávajúcim ŠPD

**Označovanie, prístup, voľnosť**

* označovať a udržiavať trvale voľné únikové cesty, únikové východy a zásahové cesty, nástupné plochy a prístup k nim, ako aj prístup k uzáverom rozvodných zariadení elektrickej energie, plynu, vody, k požiarnotechnickým zariadeniam, zariadeniam na vyhlásenie požiarneho poplachu, požiarnym vodovodom a k zdrojom vody na hasenie požiarov

**Požiar**

* oznámiť bez zbytočného odkladu príslušnému okresnému riaditeľstvu Hasičského a záchranného zboru každý požiar, ktorý vznikol v objektoch, priestoroch alebo na veciach vlastníctve, správe alebo v užívaní.